Úrvalsvísitala kauphallar Nasdaq á Íslandi lækkaði um 0,08% , niður í 2.058,87 stig í samtals 1,8 milljarða viðskiptum í kauphöllinni í dag . Einungis fjögur félög hækkuðu í virði , þrjú til viðbótar stóðu í stað , en restin lækkaði í virði svo nokkuð rautt var um að litast í kauphöllinni í dag . Mest lækkun var á gengi bréfa Reita , eða um 1,76% , niður í 72,55 krónur , en jafnframt voru mestu viðskiptin með bréf félagsins eða fyrir 360,2 milljónir króna . Næst mest lækkun var á gengi annars fasteignafélags , Eikar , en félagið lækkaði um 1,50% , í þó ekki nema 24 milljóna króna viðskiptum og fór gengið niður í 7,87 krónur . Loks lækkaði Eimskip þriðja mest , eða um 1,42% , í 43 milljóna króna viðskiptum , og var lokagengi bréfa félagsins 174,0 krónur . Lækkun þriðja atvinnuhúsnæðisfasteignafélagsins , Reginn , var nokkuð minni en hinna tveggja , eða um 0,48% , niður í 20,60 krónur , í 150 milljóna króna viðskiptum . Mest hækkun var á gengi bréfa Marel , eða fyrir um 0,51% , í 67 milljón króna viðskiptum og er gengi bréfa félagsins nú 593,0 krónur . Næst mest var hækkun bréfa Icelandair , eða um 0,40% , í 125 milljón króna viðskiptum , og fór það í 7,58 krónur hvert bréf . Íslenska krónan veiktist gagnvart öllum helstu viðskiptamyntum sínum í dag , nema hún stóð í stað gagnvart evru , og fæst hún nú á 137,25 krónur . Bandaríkjadalurinn styrktist mest , eða um 0,22% í 124,60 krónur .